Laat sy liefde jou lei: Volg Hom ... ook in die mis - www.bybelkennis.co.za
Laat sy liefde jou lei: Volg Hom … ook in die mis – Milanie Vosloo
Vra na die wil van God in alles wat jy doen. Hy sal die regte pad vir jou wys. Moenie jouself oorskat nie. Hou eerder die Here voor oё … Spreuke 3:6-7a
Wonder jy ook soms, wanneer jy na ander Christene se verhale luister, waarom jy nie ook so ‘n direkte verbinding met God het soos hulle nie? Ons sou mos almal soms ‘n selfoonoproep van die Vaderhuis wou wees!
As jy soms sukkel om die Here se stem en sy wil vir jou lewe werklik te hoor, sal jy dalk vrede vind in die woorde van John Eldredge – ’n wêreldbekende kerkleier – wanneer hy sê: “Ek hoor hoogstens twintig dae van die jaar God se stem duidelik. Die ander 346 dae is God se wil vir my soos ’n digte mis waardeur ek moet worstel.”
Ons dierbare Here gee nie altyd klinkklare antwoorde en uitgespelde oplossings aan sy kinders nie. Hy gee aan ons wysheid, die Woord, die sagte influistering van die Heilige Gees en ons eie gesonde insig en oordeel. Wanneer ons egter in eerbied en ontsag sáám met God wandel, sál Hy vir ons op sy manier wél die regte pad wys. Op hierdie pad sal jy instinktief weet waar Hy is en Hom dan blindelings te volg.
Om God te volg is soms soos om in die mis te loop. Jy hou eenvoudig sy hand vas en loop tree vir tree agter Hom aan … selfs al kan jy nie die toekoms sien nie.
Here, ek volg U … onverpoos.